### NN 114/2017 (22.11.2017.), Odluka o lokalnim porezima Općine Lastovo

Općina Lastovo

2670

Na temelju članka 42. stavak 1. Zakona o lokalnim porezima (»Narodne novine«, broj 115/16. i 101/17.) i članka 25. Statuta Općine Lastovo (»Službeni glasnik Općine Lastovo«, broj 03/09. i 01/13.), Općinsko vijeće Općine Lastovo na 4. sjednici održanoj 14. studenoga 2017. godine, donosi

ODLUKU

O LOKALNIM POREZIMA OPĆINE LASTOVO

I. OPĆA ODREDBA

Članak 1.

Ovom Odlukom o lokalnim porezima Općine Lastovo (u daljnjem tekstu: Odluka) utvrđuju se vrste poreza, porezni obveznik, porezna osnovica, stope i visina poreza te način obračuna i plaćanja poreza koji pripadaju Općini Lastovo.

II. VRSTE POREZA

Članak 2.

U Općini Lastovo uvode se sljedeći porezi:

1. Prirez porezu na dohodak

2. Porez na potrošnju

3. Porez na kuće za odmor

4. Porez na korištenje javnih površina.

1. Prirez porezu na dohodak

Članak 3.

Prirez porezu na dohodak plaćaju obveznici poreza na dohodak koji imaju prebivalište ili uobičajeno boravište na području Općine Lastovo sukladno Zakonu o lokalnim porezima i Zakonu o porezu na dohodak.

Članak 4.

Osnovicu za obračun prireza porezu na dohodak čini ukupan iznos obračunatog poreza na dohodak.

Članak 5.

Prirez porezu na dohodak plaća se po stopi od 10% od utvrđene osnovice.

Prirez porezu na dohodak prihod je Općine Lastovo.

2. Porez na potrošnju

Članak 6.

Porez na potrošnju plaća se na potrošnju alkoholnih pića (vinjak, rakija i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

Obveznik poreza na potrošnju je pravna i fizička osoba koja pruža ugostiteljske usluge.

Članak 7.

Osnovicu poreza na potrošnju čini prodajna cijena pića koje se proda u ugostiteljskim objektima, a u koju nije uključen porez na dodanu vrijednost.

Članak 8.

Porez na potrošnju plaća se po stopi 3%.

Porez na potrošnju prihod je Općine Lastovo.

Članak 9.

Obračunsko razdoblje poreza na potrošnju je od prvog do posljednjeg dana u mjesecu.

Utvrđenu obvezu poreza na potrošnju za obračunsko razdoblje porezni obveznik iskazuje na Obrascu PP-MI-PO i predaje ga nadležnoj ispostavi Porezne uprave do 20. dana u mjesecu za prethodni mjesec. Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Poslove u vezi s utvrđivanjem i naplatom poreza na potrošnju za Općinu Lastovo obavlja nadležna ispostava Porezne uprave.

3. Porez na kuće za odmor

Članak 10.

Porez na kuće za odmor plaćaju pravne i fizičke osobe koje su vlasnici kuća za odmor koje se nalaze na području Općine Lastovo.

Članak 11.

Kuća za odmor je svaka zgrada ili dio zgrade ili stan koji se koriste povremeno ili sezonski. Kućom za odmor ne smatraju se gospodarstvene zgrade koje služe za smještaj poljoprivrednih strojeva, oruđa i drugog pribora.

Članak 12.

Porez na kuće za odmor ne plaća se na kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres) te starosti i trošnosti.

Porez na kuće za odmor ne plaća se na kuće za odmor za vrijeme dok su u njima smješteni prognanici i izbjeglice.

Porez na kuće za odmor ne plaća se na odmarališta u vlasništvu jedinica lokalne i područne (regionalne) samouprave koja služe za smještaj djece u dobi do 15 godina.

Članak 13.

Porez na kuće za odmor plaća se godišnje, u iznosu od 12,00 kuna po četvornom metru korisne površine kuće za odmor.

Porez na kuće za odmor plaća se u roku od 15 dana od dana dostave Rješenja o utvrđivanju toga poreza.

Porez na kuće za odmor prihod je Općine Lastovo.

Članak 14.

Poslove utvrđivanja i naplate poreza na kuće za odmor obavlja nadležna ispostava Porezne uprave.

Obveznik poreza na kuću za odmor mora nadležnoj ispostavi Porezne uprave dostaviti podatke o kući za odmor koji se odnose na mjesto gdje se nalazi taj objekt te korisnu površinu, kao i podatke o poreznom obvezniku, do 31. ožujka godine za koju se utvrđuje porez na kuću za odmor ili u roku od 15 dana od nastale promjene.

4. Porez na korištenje javnih površina

Članak 15.

Porez na korištenje javnih površina plaćaju pravne i fizičke osobe koje koriste javne površine na području Općine Lastovo, sukladno Odluci o davanju javnih površina na korištenje.

Članak 16.

Javnom površinom smatraju se površine javne namjene, odnosno površine čije je korištenje namijenjeno svima i pod jednakim uvjetima, sukladno Zakonu o prostornom uređenju, i to: javne ceste, nerazvrstane ceste, ulice, biciklističke staze, pješačke staze i prolazi, trgovi, tržnice, igrališta, parkirališta, groblja, parkovne i zelene površine u naselju, rekreacijske površine i sl.

Članak 17.

Osnovica poreza je svota zakupnine, odnosno ugovorene naknade.

Porez na korištenje javnih površina plaća se po stopi od 20%.

Porez na korištenje javnih površina obračunava se i plaća zajedno s naknadom za korištenje javnih površina, u rokovima dospijeća plaćanja naknade.

Porez na korištenje javnih površina prihod je Općine Lastovo.

Članak 18.

U slučaju korištenja javne površine kad je organizator ili naručitelj određenih aktivnosti Općina Lastovo, ne plaća se porez na korištenje javnih površina.

Članak 19.

Poslove utvrđivanja i naplate poreza na korištenje javnih površina obavlja Jedinstveni upravni odjel Općine Lastovo.

III. PROVEDBENE ODREDBE

Članak 20.

Općina Lastovo poslove utvrđivanja, evidentiranja, nadzora, naplate i ovrhe radi naplate lokalnih poreza propisanih ovom Odlukom, osim poreza na korištenje javnih površina, u cijelosti prenosi na Ministarstvo financija, Poreznu upravu.

Poreznoj upravi za obavljanje poslova iz stavka 1. ovog članka pripada naknada u iznosu 5% od ukupno naplaćenih prihoda.

Ovlašćuje se nadležna organizacija platnog prometa zadužena za raspoređivanje uplaćenih prihoda korisnicima, da naknadu Poreznoj upravi obračuna i uplati u državni proračun i to do zadnjeg dana u mjesecu za protekli mjesec.

Članak 21.

Za utvrđivanje poreza, naplatu, žalbe, obnovu postupka, zastaru, ovršni postupak, kao i sve ostale postupovne radnje, primjenjuju se odredbe Općeg poreznog zakona.

IV. PRIJELAZNE I ZAVRŠNE ODREDBE

Članak 22.

Danom stupanja na snagu ove Odluke prestaje važiti Odluka o općinskim porezima (»Službeni glasnik Općine Lastovo«, broj 3/07. i 2/17.).

Članak 23.

Ova Odluka stupa na snagu osmoga dana od dana objave u »Službenom glasniku Općine Lastovo«, osim odredbi o prirezu porezu na dohodak koje stupaju na snagu prvoga dana u mjesecu nakon mjeseca objave u »Narodnim novinama«.

Klasa: 410-01/17-01/04

Urbroj: 2145-02/01-17-1

Lastovo, 14. studenoga 2017.

Predsjednik
 Općinskog vijeća
 Ilija Frlan, v. r.